钦定古今图书集成/理学汇编/字学典/第078卷 > 王氏法书苑 > 《跋王荆公书陶隐居墓中文》黄庭坚
## 钦定古今图书集成/理学汇编/字学典/第078卷 > 王氏法书苑 > 《跋王荆公书陶隐居墓中文》黄庭坚

熙宁中，金陵丹阳之间有盗发冢，得《隐起》砖于冢中。
识者买得之，读其书，盖山中宰相陶隐居墓也。其文
尤高妙，王荆公常诵之，因书于金陵天庆观斋房壁
间，黄冠遂以入石。予常欲摹刻于僰道，有李祥者闻
之，欣然砻石来请。斯文既高妙，而王荆公书法奇古，
似晋宋间人笔墨，此固多闻广见者之所欲得也。李
君字圣祺，僰道人。喜炎黄岐䨓之书，嗜好酸咸，与世
殊绝。常从军，得守国子四门助教，归而杜门，家有山
水奇观，教诸子读书，而宴居自从其所好，不喜俗人，
一再见辄骂绝之。此《孟子》所谓“有所不为”者也。